Projekts

LATVIJAS REPUBLIKAS MINISTRU KABINETS

2020. gada\_\_\_\_\_\_\_\_\_\_ Noteikumi Nr.\_\_\_\_\_

Rīgā (prot. Nr. )

**Kārtība, kādā izvērtē pašvaldību investīciju projektus pirmsskolas izglītības iestāžu infrastruktūras attīstībai Valsts kases aizņēmumu saņemšanai**

*Izdoti saskaņā ar likuma*

*"Par valsts budžetu 2020.gadam"*

*13. panta sestās daļas 4. punktu*

1.Noteikumi nosaka kritērijus un kārtību, kādā Vides aizsardzības un reģionālas attīstības ministrija izvērtē pašvaldību investīciju projektu iesniegumus pašvaldības pirmsskolas izglītības iestāžu infrastruktūras attīstībai ar mērķi veicināt pirmsskolas izglītības pieejamību.

2. Pašvaldības investīciju projektus jaunas pirmsskolas izglītības iestādes būvniecībai vai esošas ēkas pārbūvei pirmsskolas izglītības iestādes vajadzībām iesniedz Vides aizsardzības un reģionālās attīstības ministrijai mēneša laikā no šo noteikumu stāšanās spēkā. Investīciju projektus var iesniegt pašvaldības, ievērojot šādus nosacījumus:

2.1. 2019. gada 1. oktobrī bērnu skaits, kuri sasnieguši pusotra gada vecumu un ir rindā uz pašvaldības pirmsskolas izglītības iestādēm, ir lielāks par 100 bērniem, un informācija par bērnu rindu ir iesniegta Vides aizsardzības un reģionālās attīstības ministrijā 2019. gadā;

2.2. iesniegtajā investīciju projektā vidējās 1 vietas izveides izmaksas pašvaldības pirmsskolas izglītības iestādē nepārsniedz 12 000 *euro* (šo noteikumu 4. punktā norādīto kopējo investīciju apjoms dalīts ar šo noteikumu 3.4. apakšpunktā norādīto jauno vietu skaitu);

2.3. pašvaldības budžeta līdzfinansējums sākot ar 2020. gadu nav mazāks par 25 procentiem un aizņēmuma apmērs nav lielāks par 75 procentiem no pašvaldības kopējām projekta izmaksām;

2.4.projektos, kuru finansēšanai nepieciešams vidējā termiņa aizņēmums, pašvaldības budžeta līdzfinansējums 2020. gadā nav mazāks par 25 procentiem no pašvaldības kopējām projekta izmaksām 2020.gadā;

2.5.pašvaldības budžeta līdzfinansējums veikts līdz aizņēmuma izmaksu pieprasījuma iesniegšanai vai vienlaikus ar aizņēmuma izmaksu;

2.6. investīciju projektu uzsāk īstenot līdz 2020. gada 31. decembrim, un tas tiek īstenots ne ilgāk kā līdz 2022.gada beigām.

3. Pašvaldība, iesniedzot investīciju projektu, sniedz šādu informāciju atbilstoši šo noteikumu 1. pielikumam:

3.1. investīciju projekta mērķis;

3.2. atbilstība pašvaldības attīstības programmai;

3.3. investīciju projekta kopējās plānotās izmaksas, norādot nepieciešamo aizdevuma apmēru Valsts kasē un pašvaldības finansējuma apmēru;

3.4. investīciju projekta īstenošanas rezultātā radītās vietas pirmsskolas izglītības iestādē;

3.5. investīciju projekta īstenošanas termiņu.

4. Pašvaldība atbilstoši šo noteikumu 2. pielikumam norāda šādas ar projektu saistītās izmaksas:

4.1. būvniecības;

4.1.1. projektēšanas;

4.1.2. autoruzraudzības;

4.1.3. būvuzraudzības;

4.1.5.būvdarbu, tai skaitā labiekārtošanas;

4.1.6.citas ar būvniecību saistītās izmaksas;

4.2.nekustamā īpašuma iegādes.

5. Projekta attiecināmās izmaksas ir:

5.1.būvniecības izmaksas;

5.2.pašvaldības ēku pārbūve vai jaunbūve (tai skaitā piebūve);

5.3.teritorijas labiekārtošanas izmaksas, nepārsniedzot 20 procentu no projekta kopējām attiecināmajām izmaksām, tai skaitā ēku un būvju demontāžas un būvgružu izvešanas izmaksas;

5.4.autoruzraudzības un būvuzraudzības pakalpojumu izmaksas, nepārsniedzot trīs procentus no projekta kopējām attiecināmajām izmaksām;

5.5.ar projekta realizāciju saistītās dokumentācijas sagatavošanas izmaksas, kas nepārsniedz 10 procentu no projekta kopējām attiecināmajām izmaksām:

5.5.1.tehniskā projekta dokumentācijas izstrādes izmaksas, ja akceptētā būvprojekta termiņš ir derīgs līdz būvdarbu uzsākšanai;

5.5.2.vienkāršotās atjaunošanas ieceres dokumentācijas izstrādes izmaksas;

5.5.3.normatīvajos aktos par ietekmes uz vidi novērtējumu minēto dokumentu sagatavošanas izmaksas, kas nepieciešamas projekta īstenošanai.

6. Projekta neattiecināmās izmaksas ir:

6.1.izmaksas, kas nav paredzētas projektā;

6.2.izmaksas, kas saistītas ar mazvērtīga inventāra un apgrozāmo līdzekļu iegādi;

6.3.papildu izmaksas, kas veidojas projekta īstenošanas laikā un pārsniedz projekta pieteikumā paredzēto attiecināmo izmaksu kopējo summu;

6.4.izmaksas, kas finansētas no citiem finanšu līdzekļiem;

6.5.procentu maksājumi, maksājumi par naudas pārskatījumiem, komisijas maksas un tamlīdzīgi maksājumi;

6.6.līgumsodi un kavējuma procenti, naudas sodi un tiesvedības izdevumi;

6.7.izmaksas, kas attiecas uz izpirkumnomas (līzinga) un nomas darījumiem;

6.8.komandējumu un darba braucienu izmaksas;

6.9.iepirkumu procedūras nodrošināšanas izmaksas;

6.10.pašvaldības darbinieku algas, prēmijas un dāvanas;

6.11.pašvaldības administratīvās izmaksas projekta īstenošanas gaitā.

7. Neattiecināmās izmaksas pašvaldība sedz no pašvaldības budžeta.

8. Projekta iesniedzējs sagatavo projekta pieteikumu, aizpildot projekta pieteikuma veidlapas atbilstoši šo noteikumu 1. un 2. pielikumam.

9. Vides aizsardzības un reģionālās attīstības ministrija mēneša laikā no investīciju projektu iesniegšanas termiņa izvērtē pašvaldību iesniegtos investīciju projektus atklātā projektu pieteikumu konkursā, izvērtējot šādus nosacījumus:

9.1. atbilstība šo noteikumu kārtībai un kritērijiem. Šo noteikumu nosacījumiem neatbilstošs pašvaldības iesniegts investīciju projekts tālāk netiek vērtēts.

9.2. vidējās vienas vietas izveides izmaksas pašvaldības pirmsskolas izglītības iestādē, īstenojot plānoto investīciju projektu (šo noteikumu 4. punktā norādīto kopējo investīciju apjoms dalīts ar šo noteikumu 3.4. apakšpunktā norādīto jauno vietu skaitu). Projektus uzskaita prioritārā secībā, kuriem ir viszemākās vienas vietas izveides izmaksas pašvaldības pirmsskolas izglītības iestādē, sagatavojot:

9.2.1. prioritāro projektu sarakstu, kas nepārsniedz 7 000 000 *euro* Valsts kases aizdevumu apmēru;

9.2.2. papildu (rezerves) projektu sarakstu, kas tiek atbalstīts rindas kārtībā, ja ir papildu līdzekļi investīciju projektu atbalstam.

10. Vides aizsardzības un reģionālās attīstības ministrija līdz 2020. gada 1. maijam iesniedz Ministru kabinetā šo noteikumu 9.2.1. un 9.2.2. apakšpunktā noteikto atbalstāmo investīciju projektu sarakstu. Vides aizsardzības un reģionālās attīstības ministrijas iesniegtais atbalstāmo projektu saraksts ir uzskatāms par pozitīvu atzinumu likuma “Par valsts budžetu 2020. gadam” izpratnē.

11.Pašvaldības atbilstoši Ministru kabineta lēmumam par atbalstāmo projektu sarakstu sagatavo nepieciešamos dokumentus iesniegšanai Pašvaldību aizņēmumu un galvojumu kontroles un pārraudzības padomei, kas pieņem lēmumu par aizdevuma piešķiršanu. Iesniedzamos dokumentus pašvaldības sagatavo atbilstoši Pašvaldību aizņēmumu un galvojumu kontroles un pārraudzības padomes prasībām, kas izpildāmas aizņēmuma pieprasīšanai.

12.Pašvaldībām, kuru investīciju projekti iekļauti šo noteikumu 9.2.1. un 9.2.2. apakšpunktā noteikto atbalstāmo investīciju projektu sarakstā, jānodrošina atbilstība likuma “Par valsts budžetu 2020. gadam” 56.pantam.

Ministru prezidents Arturs Krišjānis Kariņš

Vides aizsardzības un

reģionālās attīstības ministrs Juris Pūce